ชงเอฟทีเอเปรูเข้าสภาขอมติ คาดเซ็นพ.ย.นี้
โพสต์ทูเดย์ &#8212; ครม.ไฟเขียว ไทยลงนามเอฟทีเอไทยเปรูแล้ว ชงสภาพิจารณาต่อ คาดเซ็นได้ในการประชุมเอเปกเดือนพ.ย.นี้ &#8220;พาณิชย์&#8221; มั่นใจช่วยส่งออกไทยไปเปรูดีขึ้น
24 ก.ย. 2552

โพสต์ทูเดย์ — ครม.ไฟเขียว ไทยลงนามเอฟทีเอไทยเปรูแล้ว ชงสภาพิจารณาต่อ คาดเซ็นได้ในการประชุมเอเปกเดือนพ.ย.นี้ “พาณิชย์” มั่นใจช่วยส่งออกไทยไปเปรูดีขึ้น
นางนันทวัลย์ ศกุนตนาค อธิบดีกรมเจรจาการค้าระหว่างประเทศ เปิดเผยว่า คณะรัฐมนตรีได้อนุมัติให้ไทยลงนามในพิธีสารเพิ่มเติมฉบับที่ 2 ภายใต้พิธีสารระหว่างไทยและเปรู เพื่อเร่งการเปิดเสรีการค้าสินค้าและอำนวยความสะดวกทางการค้า รวมทั้งหนังสือแลกเปลี่ยนความเข้าใจเรื่องสินค้าสัตว์น้ำและผลิตภัณฑ์สัตว์น้ำ โดยจากนี้จะเสนอเข้าสู่การพิจารณาของรัฐสภา และหากได้รับความเห็นชอบ ไทยและเปรูมีกำหนดจะลงนามในพิธีสารดังกล่าว ในช่วงการประชุมผู้นำความร่วมมือเศรษฐกิจเอเชียแปซิฟิก (เอเปก) เดือนพ.ย. 2552 นี้ ที่ประเทศสิงคโปร์ 
ทั้งนี้ ไทยและเปรูได้ตกลงให้มีการเปิดเสรีการค้าบางส่วน หรือ 70% ของสินค้าทั้งหมด เป็นสินค้าที่ลดภาษี 0% ทันที สัดส่วน 50% และลดภาษี 0% ภายใน 5 ปี สัดส่วน 20% ซึ่งที่ผ่านมาได้ลงนามในพิธีสารเพื่อเร่งเปิดเสรีการค้าสินค้าและอำนวยความสะดวกทางการค้า และพิธีสารเพิ่มเติมเรื่องกฎถิ่นกำเนิดสินค้า เมื่อปี 2548 และปี 2549 แต่พิธีสารดังกล่าวยังไม่มีผลบังคับใช้ เนื่องจากต้องมีการปรับรายการสินค้า และกฎว่าด้วยถิ่นกำเนิดเฉพาะรายสินค้าให้เป็นระบบเอชเอส 2007 หรือปรับระบบศุลกากรจาก 5 พิกัด เป็น 7 พิกัด ตามข้อกำหนดขององค์การศุลกากรโลก 
“ขณะนี้ทั้งสองฝ่ายได้ดำเนินการเสร็จแล้ว จึงได้จัดทำพิธีสารเพิ่มเติมฉบับที่ 2 คือ รายการสินค้า และกฎว่าด้วยถิ่นกำเนิดเฉพาะรายสินค้าของไทยและเปรู ที่ปรับระบบพิกัดศุลกากรแล้ว เพื่อรองรับพิธีสารที่ได้ลงนามไปแล้วให้มีผลบังคับใช้”นางนันทวัลย์กล่าว
นางนันทวัลย์ กล่าวว่า เมื่อพิธีสารฯ มีผลบังคับใช้ไทยจะได้รับประโยชน์ เช่น สินค้าไทยจะได้รับการลดและยกเว้นภาษีจากเปรู ทำให้มีข้อได้เปรียบด้านต้นทุนเมื่อเปรียบเทียบกับสินค้าจากประเทศคู่แข่งขันอื่นๆ ซึ่งช่วยขยายโอกาสการส่งออกของผู้ประกอบการไทย สำหรับสินค้าไทยที่มีโอกาส ได้แก่ รถปิกอัพ เครื่องใช้ไฟฟ้า พลาสติกและผลิตภัณฑ์ ยางและผลิตภัณฑ์ ขณะเดียวกันยังได้ประโยชน์ในแง่โครงสร้างการผลิตที่เกื้อหนุนกัน คือ สินค้าส่งออกของเปรูมายังไทยเป็นวัตถุดิบหรือสินค้าอุตสาหกรรมขั้นต้น เช่น สังกะสี เศษทองแดง และปลาหมึกแช่แข็งเป็นต้น ซึ่งไทยมีความจำเป็นต้องนำเข้าอยู่แล้วการทำความตกลงกับเปรู ทำให้ไทยสามารถนำเข้าสินค้าดังกล่าวจากเปรูได้ในราคาที่ถูกลง นอกจากนี้ ไทยยังสามารถใช้ประโยชน์จากความตกลงโดยใช้เปรูเป็นประตูการค้าการลงทุนไปสู่ภูมิภาคอเมริกาใต้ซึ่งถือเป็นตลาดใหม่ที่มีศักยภาพ